Virallinen lehti nro C 292 , 21/09/1998 s. 0156



B4-0725, 0744, 0754, 0761 ja 0773/98 Päätöslauselma Togon tilanteesta Euroopan parlamentti, joka - ottaa huomioon aikaisemmat päätöslauselmansa Togon tilanteesta, - ottaa huomioon Euroopan unionin puheenjohtajavaltion antaman julistuksen, jossa ilmaistiin syvä huolestuneisuus Togossa 21. kesäkuuta 1998 pidetyistä presidentinvaaleista ja epäiltiin vahvasti sisäministerin 24. kesäkuuta 1998 julkistamien vaalitulosten luotettavuutta, A. ottaa huomioon, että neljännen Lomén sopimuksen ja erityisesti sen 5 artiklan mukaan allekirjoittajavaltiot ovat sitoutuneet kunnioittamaan poliittisia oikeuksia ja demokratian periaatteita, B. ottaa huomioon, että Togon presidentinvaalien ensimmäinen kierros järjestettiin 21. kesäkuuta 1998, C. ottaa huomioon, että Togon kansalaiset ovat osoittaneet suurta vastuuntuntoa osallistumalla vaaleihin rauhallisesti ja sankoin joukoin huolimatta hankalista olosuhteista tai vaaliluetteloiden tarkistamiseen ja äänestyslippujen jakamiseen liittyvistä ongelmista, D. pitää kuitenkin valitettavana, että vaalitulosten toimittaminen kansalliselle vaalilautakunnalle keskeytettiin vaalien jälkeisenä päivänä, E. ottaa huomioon, että Togoon lähetettyjen EU:n vaalitarkkailijoiden antaman virallisen tiedonannon mukaan äänten laskeminen keskeytettiin samana päivänä Lomén alueella vaikka äänet oli laskettu vasta 35 äänestyspaikalla kaikkiaan 617 äänestyspaikasta, F. pitää valitettavana, että kansallinen vaalilautakunta luopui tehtävistään 23. kesäkuuta 1998, minkä seurauksena Togossa ei ole enää vaaleja tarkkailevaa ja valvovaa elintä, G. katsoo EU:n antaneen Togon viranomaisten pyynnöstä laajaa tukea vaaliprosessille, H. katsoo, että presidentti Eyademan kannattajat ja hallitus haittasivat järjestelmällisesti ja monin eri tavoin tarkkailijoiden työtä ja opposition poliittista toimintaa erityisesti maan pohjoisosissa, I. pitää häiritsevänä, että valtion omistamat tiedotusvälineet suosivat hallitsevaa presidenttiä Eyademaa kampanjan aikana, J. on yllättynyt, että hallitus peruutti epäoikeudenmukaisesti vajaat kaksi viikkoa ennen vaaleja Togon kansalaisjärjestöjen edustajista koostuvan, Euroopan unionin etukäteen valitseman ja kouluttaman 500 kotimaisen tarkkailijan nimityksen; 1. Ilmaisee syvän huolestumisensa Togon presidentinvaaleista ja epäilee vahvasti sisäministerin 24. kesäkuuta 1998 julkistamien vaalitulosten luotettavuutta; 2. Pyytää komissiota julkaisemaan mahdollisimman pian arviointikertomuksen Euroopan unionin tarkkailumatkasta; 3. Pitää valitettavana sitä, että tulokset julkistettiin ennen kuin kaikki äänet oli laskettu, että viranomaiset eivät pystyneet noudattamaan Togon vaalikäytänteitä ja että oppositiolla ei ollut samanlaisia mahdollisuuksia päästä esille tiedotusvälineissä; 4. Katsoo tästä syystä, että vaaliprosessi ei enää anna riittäviä takeita avoimuudesta ja demokraattisesta vastuuvelvollisuudesta; 5. Kannattaa komission aloitetta ryhtyä soveltamaan Lomén sopimuksen 366 a artiklaa, jossa määrätään poliittisten neuvottelujen aloittamisesta AKT-valtion kanssa, jos kyseinen valtio näyttää jättäneen täyttämättä mainitun sopimuksen 5 artiklassa mainittujen oikeusvaltion ja demokratian periaatteiden noudattamista koskevan velvoitteensa; 6. Kehottaa EU:ta seuraamaan tarkkaavaisesti Togon poliittisen tilanteen kehittymistä ja pidättäytymään yhteistyöstä Togon kanssa kunnes demokratian periaatteita noudatetaan täysimittaisesti; 7. Pitää valitettavana, että Togon viranomaiset eivät noudattaneet vaaliprosesseja koskevia suosituksia, jotka Togoon ennen vaaleja lähetetyt komission asiantuntijat laativat Togon pääministerin pyynnöstä; 8. Muistuttaa, että sopimus 25. AKT/EU-yhteiskokouksen järjestämisestä Togossa saatiin aikaan vasta sen jälkeen, kun Togon viranomaiset olivat vakuuttaneet järjestävänsä vaalit täysin demokraattisesti; 9. Pyytää tässä yhteydessä AKT/EU-yhteiskokouksen puheenjohtajia varmistamaan, että Togon politiikan kehityssuuntia seurataan tiiviisti; 10. Kehottaa puhemiestään välittämään tämän päätöslauselman neuvostolle, komissiolle, Afrikan yhtenäisyysjärjestölle, AKT/EU-yhteiskokouksen puheenjohtajille sekä Togon hallitukselle.